4 करोड़ लोगों को दूसरी डोज लगाने वाला पहला राज्य बना UP, कुल कोरोना वैक्सीनेशन 14.39 करोड़ के पार
मुख्यमंत्री ने ट्वीट में कहा कि यह उपलब्धि प्रधानमंत्री नरेंद्र मोदी के कुशल मार्गदर्शन, सभी स्वास्थ्य कर्मियों के कठोर परिश्रम और 'टीका जीत का' लगवाने वाले सभी नागरिकों को समर्पित है।
लखनऊ: उत्तर प्रदेश ने कोरोना वायरस संक्रमण (Coronavirus) के खिलाफ जारी टीकाकरण (Corona Vaccination) अभियान में बड़ी उपलब्धि हासिल कर ली है। उत्तर प्रदेश चार करोड़ लोगों को कोविड-19 रोधी टीके की दोनों खुराक लगाने वाला पहला राज्य बन गया है। मुख्यमंत्री योगी आदित्यनाथ (CM Yogi Adityanath) ने बुधवार को एक ट्वीट कर इसकी जानकारी दी।उन्होंने ट्वीट किया, "उत्तर प्रदेश चार करोड़ से अधिक नागरिकों को कोविड टीके की दोनों खुराकें देकर पूर्ण सुरक्षा कवच प्रदान करने वाला देश का प्रथम राज्य बन गया है।’’ मुख्यमंत्री ने इसी ट्वीट में कहा कि यह उपलब्धि प्रधानमंत्री नरेंद्र मोदी के कुशल मार्गदर्शन, सभी स्वास्थ्य कर्मियों के कठोर परिश्रम और 'टीका जीत का' लगवाने वाले सभी नागरिकों को समर्पित है। भारत सरकार की कोविन (CoWIN) वेबसाइट के अनुसार, उत्तर प्रदेश में बुधवार की रात साढ़े नौ बजे तक कोरोना वैक्सीन की कुल 14.39 करोड़ से ज्यादा (14,39,62,209) डोज लोगों को लगाई जा चुकी हैं, इनमें से 9.5 लाख से ज्यादा (9,65,809) डोज बुधवार को लगाई गई हैं।कोविन वेबसाइट के अनुसार, राज्य में 10.34 करोड़ से ज्यादा (10,34,74,579) पहली डोज जबकि 4 करोड़ से ज्यादा (4,04,87,630) दूसरी डोज दी गई हैं। प्रदेश में सबसे ज्यादा वैक्सीनेशन लखनऊ (Lucknow Corona Vaccination) में किया गया है।कोविन पर मौजूद आंकड़े बताते हैं कि लखनऊ में अभी तक कोरोना वैक्सीन की कुल 48.5 लाख से ज्यादा (48,66,626) डोज लगाई जा चुकी हैं, जिनमें से करीब 32 लाख (31,97,048) पहली और 16.5 लाख से ज्यादा (16,69,578) दूसरी डोज हैं। बुधवार को जिले में 17,486 डोज लगाई गईं।लखनऊ के बाद सबसे ज्यादा वैक्सीनेशन प्रयागराज और गाजियाबाद में किया गया है। कोविन वेबसाइट के अनुसार, प्रयागराज में कुल 39.3 लाख से ज्यादा (39,32,664) डोज लोगों को दी गई हैं जबकि गाजियाबाद में करीब साढ़े 35 लाख (35,45,746) डोज लाभार्थियों को दी गई हैं।